Úradný vestník L 032 , 05/02/2004 S. 0015 - 0016



Rozhodnutie Komisie z 28. januára 2004, ktorým sa mení a dopĺňa príloha C k smernici Rady 92/51/EHS o druhom všeobecnom systéme uznávania odborného vzdelania a prípravy, ktorou sa dopĺňa smernica 89/48/EHS (oznámené pod číslom dokumentu C(2003) 5381 (Text s významom pre EHP) (2004/108/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 92/51/EHS z 18. júna 1992 o druhom všeobecnom systéme uznávania odborného vzdelania a prípravy, ktorou sa dopĺňa smernica 89/48/EHS [1], najmä na jej článok 15, so zreteľom na žiadosti predložené Nemeckom, Talianskom, Rakúskom a Spojeným kráľovstvom, keďže: (1) Nemecko, Taliansko, Rakúsko a Spojené kráľovstvo predložili zdôvodnené žiadosti o zmeny a doplnenia prílohy C k smernici 92/51/EHS; (2) Nemecko požiadalo, aby sa titul "terapeut chorôb z povolania" ("Beschäftigungs- und Arbeitstherapeut") doplnil titulom "ergoterapeut" ("Ergotherapeut"); zmenou zákona o terapii chorôb z povolania (Beschäftigungs- und Arbeitstherapeutengesetz) z 25. mája 1976 v platnom znení z 8. marca 1994, ktorý nadobudol účinnosť 1. januára 1999, sa zaviedol titul "ergoterapeut" ("Ergotherapeut"), ktorý sa používa rovnocenne popri existujúcom titule; (3) Taliansko požiadalo o vypustenie odkazu na označenie "pedikér" ("podologo"), pretože ministerský dekrét (Decreto ministeriale) č. 666 zo 14. septembra 1994 ustanovuje odbornú kvalifikáciu pre pedikérov a určuje, že príslušný vysokoškolský diplom vyžadujúci trojročné štúdium má tvoriť právnu formu záväznej prípravy pre túto kvalifikáciu; po nadobudnutí účinnosti tohto dekrétu kvalifikácia pedikéra spadá do pôsobnosti smernice Rady 89/48/EHS z 21. decembra 1988 o všeobecnom systéme uznávania diplomov vyššieho vzdelania udeľovaných po skončení odborného vzdelávania a prípravy v trvaní najmenej troch rokov [2]; (4) Rakúsko požiadalo o pripísanie dvoch nových kvalifikácií v oblasti účtovníctva: "komerčný účtovník" ("Gewerblicher Buchhalter"), v súlade so zákonom o obchode, remeslách a priemysle z roku 1994 ("Gewerbeordnung 1994") a "samostatný účtovník" ("Selbständiger Buchhalter"), v súlade so zákonom o kvalifikáciách v oblasti verejného účtovníctva 1999 ("Bundesgesetz über die Wirtschaftstreuhandberufe 1999"). Boli predložené programy prípravy. Pretože ide o úroveň špecializácie a zodpovednosti držiteľov tejto kvalifikácie, malo by sa to pokladať za porovnateľné s diplomom; (5) Rakúsko požiadalo o vypustenie činnosti reklamných a propagačných agentúr ("Werbeagentur") z prílohy C v kontexte obnovy zákona o kvalifikáciách z roku 1997, BGBl, I č. 63/1997, ("Gewerbeordnungsnovelle 1997, BGBl. I č. 63/1997"), pretože táto činnosť už nie je regulovaná; (6) Spojené kráľovstvo požiadalo o pripísanie kvalifikácie "registrovaný veterinárny ošetrovateľ" ako štátnej odbornej kvalifikácie (NVQ) stupeň 3 v Spojenom kráľovstve ako výsledok zmien požiadaviek Spojeného kráľovstva na prípravu na získanie tejto kvalifikácie. Škola "The Royal College of Veterinary Surgeons" je akreditovaná úradom "Qualifications and Curriculum Authority" (QCA) ako príslušným orgánom na udeľovanie akreditácie; príloha C k smernici 92/51/EHS už zahŕňa NVQ kvalifikácie na tomto stupni; (7) smernica 92/51/EHS by sa preto mala v súlade s tým zmeniť a doplniť; (8) opatrenia ustanovené v tomto rozhodnutí sú v súlade so stanoviskom výboru zriadeného podľa článku 15 smernice 92/51/EHS, PRIJALA TOTO ROZHODNUTIE: Článok 1 Príloha C k smernici 92/51/EHS sa mení a dopĺňa v súlade s prílohou k tomuto rozhodnutiu. Článok 2 Toto rozhodnutie je adresované členským štátom. V Bruseli 28. januára 2004 Za Komisiu Frederik Bolkestein člen Komisie [1] Ú. v. ES L 209, 24.7.1992, s. 25. Smernica naposledy zmenená a doplnená nariadením (ES) č. 1882/2003 Európskeho parlamentu a Rady (Ú. v. ES L 284, 31.10. 2003, s. 1). [2] Ú. v. ES L 19, 24.1.1989, s. 16. Smernica naposledy zmenená a doplnená smernicou 2001/19/ES Európskeho parlamentu a smernicou Rady (Ú. v. ES L 206, 31.7.2001, s. 1). -------------------------------------------------- PRÍLOHA Príloha C k smernici 92/51/EHS sa mení a dopĺňa takto: 1. V položke 1, "Zdravotnícke odbory a odbory o starostlivosti o dieťa", sa text mení a dopĺňa takto: a) v podpoložke "v Nemecku", sa zarážka "– terapeut chorôb z povolania (,"Beschäftigungs- und Arbeitstherapeut")" nahrádza znením "– terapeut chorôb z povolania/ergoterapeut ("Beschäftigungs- und Arbeitstherapeut/Ergotherapeut")"; b) v podpoložke "v Taliansku", sa zarážka "– pedikér ("podologo")" vypúšťa. 2. V položke 4, "Technický sektor", sa text v podpoložke "v Rakúsku" mení a dopĺňa takto: a) pridávajú sa tieto zarážky: i) "— komerčný účtovník ("Gewerblicher Buchhalter"), v súlade so zákonom o obchode, remeslách a priemysle z roku 1994 (Gewerbeordnung 1994)," ii) "— samostatný účtovník ("Selbständiger Buchhalter"), v súlade so zákonom o kvalifikáciách v oblasti verejného účtovníctva z roku 1999 ("Bundesgesetz über die Wirtschaftstreuhandberufe 1999")." b) zarážka "– reklamná a propagačná agentúra ("Werbeagentur")" sa vypúšťa. 3. V položke 5, "Vo Veľkej Británii študijné odbory akreditované ako Štátne odborné kvalifikácie alebo Škótske odborné kvalifikácie" , v texte v podpoložke "Odborná príprava na" , sa pridáva táto zarážka: "— registrovaného veterinárneho ošetrovateľa." --------------------------------------------------